钦定古今图书集成/明伦汇编/家范典/第039卷 > 徐三重明善全编 > 《家则》
## 钦定古今图书集成/明伦汇编/家范典/第039卷 > 徐三重明善全编 > 《家则》

一子弟智愚贤不肖，虽有天命，然父兄须教以读书，
皆不可令废弃。纵痴蠢顽悍，若少知理义，亦不敢肆
然为非，至不可理论也。家贫力难延师，父自教之。弟
若幼小，则兄教之。夫使子弟知书循理，则父兄亦可
免不良之累，彼此俱有益矣。世俗善经营者，往往业
驵侩，子弟狡慧则习刀笔二项，皆可营生。第恐相安
于奸利，则《诗》《书》种子遂绝，将来有不肖者，礼义廉耻
荡然，更无所不至矣。岂若读书耕田，以清贫勤苦立
家业，布袍蔬食，世为士人，令父子兄弟人人礼乐文
章，所谓“匹夫而缙绅，畎亩而朝列”，顾不光隆与？

王阳明先生客座，私祝曰：“但愿温恭直谅之友来此讲学论道，示以孝友谦和之行，德业相劝，过失相规，以教我子弟，使毋陷于非僻。不愿狂躁惰慢之徒来此博奕饮酒，长傲饰非，导以骄奢淫荡之事，诱以贪财黩货之谋，冥顽无耻，煽惑鼓动，以益我子弟之不肖。呜呼！由前之说，是谓良士；由后之说，是谓凶人。我子弟苟远良士而近凶人，是谓逆子。” 戒之戒之。嘉靖丁亥八月，将有两广之行，书此以戒我子弟，并以告夫士友之辱临于斯者，请一览教之。呜呼，公教戒亦严矣，吾辈何敢言此，为子弟者乌可不知？

又

一、子弟性行，最宜检防。其淫博酗狂，势必破荡者，固
应痛加绳饬。至于结徒任侠，走马击剑，驰逐鹰狗，演
学拳捷，交接诐邪，放浪酒食，出入坊肆，流连歌舞，及
小时畜养鸟鹊，弹射飞走，一切无益有损之事，皆应
禁绝。不得视为幼稚，漫同嬉戏。恐习以性成，便乖端
悫。门户所系，乌得不严。
一世故多端，人情变态，虽圣贤正道自足立身，然不
谙事机，则触处有碍。子弟读书之外，宜令练达，庶可
以应众酬物，主张门户。但不可习于奸谲，同趋世风。
如刁猾，如强梁，如贪诈，如欺公罔私，如巧文玩法，则
入于狭邪小人之俦矣。

又

一、唐河东《柳氏家法》，“子弟学业未成，不听食肉”，非惟
习于贫苦，且欲其识虀盐之味。夫菜根滋味，往昔名
公巨卿，犹然甘之。至鄙肉食为膏粱𫘤子，又何论学
业成与未成耶？

又

一、子弟未冠者，不以字行，不以第称，古法也。今于子
侄以名，诸弟以行，子弟自称以名，其称父、叔、诸兄，则
各以本等名分加行、第以别之。若字与号，则识友相
呼，不当在门内也。

一子弟少而名及冠而字，所以责成人之道，行礼似
不宜简其仪式。且在文公《家礼》。若女子名与字，今人
类多忽之至于俗节多为烦琐而《礼经》正款乃不复
行，大可笑也。凡生女则名及笄而字，皆为备礼，使知
尊名重身之义以成妇德，顾不美欤。

司马温公曰：“冠者，成人之道也。成人者，将责为人子、为人弟、为人臣、为人少者之行也。将责四者之行于人，其礼可不重与？” 窃谓人生成立，事从冠始。今礼废坏，纵峨冠华弁，自视不异童孺，岂复顾重身名，志图弘远？信知古者礼从义设，所成人多矣。

又

一、子孙世读书为士人，当守国家“卧碑”之训，及督学
科条与提调师长示谕。盖当代之典章，即圣贤之名
教，二者必无相背，人自不思耳。朔望入学，瞻拜庙庭，
凛凛若生存。在上得亲受业，则退而讽诵《诗》书，便可
身体力行。一言一动，自不肯苟纵。出处难必，生平必
有可观矣。敬事师长，如奉尊亲，同侪交与，必先德业，
“不得妄入公门，不得浪游非地，不得负气玩法，不得
屈身俛利。”夫士君子身心条目，载列经传，昭如日星。
若口诵心持，便是准绳规矩，固不能一一更为训戒
也。

“世人所望于子弟者，富贵耳。” 吾意不然。夫富贵之权，乃在彼苍，吾安能强之夺之？若衣食之计所不可已者，恐一旦饥寒，不能自存，将入于市井奴隶，故须少立薄业，量其才力以贻之。然使其命赋，乃市井奴隶也，即所贻薄业，亦岂能必其不终覆败，入于饥寒哉？第自尽其父母之心则尔，他则由天矣。至于饶田大厦，盈箱满箧，计取人财，不恤祸衅，以为子孙富贵地，吾不可知也。但所愿子孙读书后，便要立志以孔、孟行谊，学力自成，人品清白方正。凡“心术趋向，一毫一事，恐落世间机轴，思为前人贤子孙，为千万世子孙贤祖父” ，岂不愈于王公卿相贪昧苟且，为人鄙笑者哉！